**Način obavještavanja o klasifikaciji proizvodnih područja živih školjkaša**

Ministarstvo poljoprivrede donijelo je Pravilnik o mikrobiološkoj klasifikaciji i posebnim pravilima higijene živih školjkaša na proizvodnim područjima i područjima za ponovno polaganje (Narodne novine, br. 126/2022) kojim se propisuju detaljna pravila postupanja u slučaju kada rezultati praćenja pokažu da nisu zadovoljene zdravstvene norme za žive školjkaše, žive bodljikaše, žive plaštenjake i žive morske puževe namijenjene prehrani ljudi, detaljna pravila za mikrobiološku klasifikaciju proizvodnih područja i područja za ponovno polaganje živih školjkaša te se osigurava provedba Glave V. Provedbene uredbe Komisije (EU) 2019/627 оd 15. ožujka 2019. o utvrđivanju ujednačenog praktičnog uređenja za provedbu službenih kontrola proizvoda životinjskog podrijetla namijenjenih prehrani ljudi u skladu s Uredbom (EU) 2017/625 Europskog parlamenta i Vijeća i o izmjeni Uredbe Komisije (EZ) br. 2074/2005 u pogledu službenih kontrola.

Obzirom da predmetni Pravilnik donosi brojne izmjene vezane uz klasifikaciju/reklasifikaciju proizvodnih područja živih školjkaša želimo vas obavijestiti o načinu na koji se provodi obavještavanje o nesukladnim nalazima i klasifikaciji/reklasifikaciji kako slijedi:

* kada se na proizvodnom području ili zoni određenog klasifikacijskog razreda utvrdi rezultat E. coli iznad propisanog za taj razred, veterinarski inspektor odmah po saznanju obavještava elektroničkom poštom ili telefonom registrirane proizvođače i sakupljače u predmetnom proizvodnom području, zoni, odgovorne osobe u odobrenim centrima za pročišćavanje i otpremnim centrima, delegirana tijela, nadležni Zavod za javno zdravstvo, područne obrtničke komore, o čemu sastavlja službenu zabilješku,
* subjekti u poslovanju s hranom dužni su pratiti i poštivati obavijesti o klasifikaciji proizvodnih područja, zona i područja za ponovno polaganje koje Ministarstvo poljoprivrede – Uprava za veterinarstvo i sigurnost hrane objavljuje na svojim mrežnim stranicama.

Podaci o klasifikaciji/reklasifikaciji, trenutnom stanju na pojedinom proizvodnom području/zoni kao i kratkotrajna obavijest koja se objavljuje u vremenu od zaprimanja pozitivnog nalaza E. coli do objave novog rješenja o klasifikaciji, nalaze se na mrežnim stranicama Ministarstva poljoprivrede – Uprave za veterinarstvo i sigurnost hrane, na poveznici <http://veterinarstvo.hr/default.aspx?id=175>